钦定古今图书集成/明伦汇编/宫闱典/第023卷 > 《皇太后册文》元·陈俨
## 钦定古今图书集成/明伦汇编/宫闱典/第023卷 > 《皇太后册文》元·陈俨

维至元三十一年，岁在甲午，十一月丁未朔，皇帝臣
某谨稽首再拜言曰：“臣闻自家而国治，道必有所先，
立爱惟亲，君德莫加于孝。况恩深于鞠我，而礼重于
正名。历代以来，令仪可考。人子之职所在，天下之母
宜尊。恭惟圣母，圣善本乎天资，静专法乎地道，上以
奉宗祏之重，下以叙伦纪之常。助我前人，守《卷耳》忧”
勤之志；保予冲子，成《思齐》雝肃之风。肆神器之有归，
知孙谋之素定。𢌿付虽由于历数，规模一出于庭闱。
是用率龥众心，章明钜庆，不胜拳拳大愿。谨奉册宝，
上尊称曰“皇太后。”伏惟长信穆穆，周宗绵绵，备《洛书》
之锡福，粲慈极之仪天。瑶图宝运，于万斯年，诚懽诚
忭，稽首再拜。